752/2009

H var sakfelldur fyrir vörslur á 414,3 g af kannabislaufum, 204 kannabisplöntum og 53,03 g af kannabisstönglum og fyrir að hafa um nokkuð skeið staðið að ræktun plantnanna. Þá var H jafnframt dæmdur fyrir vopnalagabrot með því að hafa haft í vörslum sínum lásboga. Samkvæmt matsgerð sem lá fyrir í málinu mátti ætla að plönturnar gætu gefið af sér frá um 12 kg af marihuana og 204 g af hassolíu, miðað við 60% innihald THC. Við ákvörðun refsingar H var einkum litið til þess að fíkniefnalagabrot hans var vel skipulagt og fól í sér framleiðslu fíkniefna. Þurfti H að koma sér upp sérútbúnu húsnæði og leggja mikla vinnu í ræktun þeirra plantna sem um ræddi auk þess sem ræktunin var umfangsmikil og vel á veg komin. Á hinn bóginn var litið til þess að H var einungis gefin að sök varsla fíkniefna og ræktun plantna án þess að það hafi verið í sölu- og dreifingarskyni. Þá hafði H játað brotin greiðlega. Brot þau er H var nú ákærður fyrir voru framin áður en hann gekkst undir sektargerð lögreglustjóra 4. maí 2009 vegna brota á umferðarlögum og var refsing hans því ákveðin með hliðsjón af 77. gr. og 78. gr. almennra hegningarlaga nr. 19/1940. Var H dæmdur í 8 mánaða fangelsi, en að öllu virtu þóttu ekki efni til að skilorðsbinda refsingu hans.

Dómur Hæstaréttar.

Mál þetta dæma hæstaréttardómararnir Á-kk-nf K-kk-nf og Ó-kk-nf B-kk-nf Þ-kk-nf og B-kk-nf B-kk-nf dómstjóri.

Ríkissaksóknari skaut málinu til Hæstaréttar 1. desember 2009. Af hálfu ákæruvalds er krafist þyngingar á refsingu og þess að hún verði óskilorðsbundin. Jafnframt er krafist staðfestingar á niðurstöðu héraðsdóms um upptöku.

Ákærði krefst staðfestingar hins áfrýjaða dóms.

Með hinum áfrýjaða dómi var ákærði sakfelldur fyrir fíkniefnalagabrot með því að hafa sunnudaginn 12. apríl 2009 haft í vörslum sínum 414,3 g af kannabislaufum, 204 kannabisplöntur og 53,03 g af kannabisstönglum og að hafa um nokkuð skeið fram til þess dags ræktað greindar plöntur. Jafnframt var ákærði sakfelldur fyrir vopnalagabrot með því að hafa í vörslum sínum lásboga. Ákærði játaði brotin og var farið með málið samkvæmt 1. mgr. 164. gr. laga nr. 88/2008 um meðferð sakamála.

Í gögnum málsins er að finna efnaskýrslu lögreglunnar um þær 204 plöntur sem haldlagðar voru, en þar er getið um hæð og þyngd þeirra. Einnig eru myndir í efnaskýrslu tæknideildar lögreglunnar af þeim plöntum sem haldlagðar voru. Í matsgerð J-kk-ef K-kk-ef dósents 4. maí 2009 kemur fram að rannsökuð hafi verið ein tilgreind planta. Þyngd plöntunnar hafi verið 113,78 g, en eftir þurrkun 29,74 g. Magn tetrahydrocannabinols í þurru sýni hafi verið 57 mg/g, sem samsvari 15 mg/g í sýninu fyrir þurrkun. Eftir að héraðsdómur gekk var Þ-kk-nf S-kk-nf, lektor við Landbúnaðarháskóla Íslands, dómkvaddur til að leggja mat á umfang ræktunarinnar. Í matsgerð hans 7. júní 2010 kemur meðal annars fram að hann dragi þá ályktun af fjölmörgum ljósmyndum lögreglu af plöntunum að þær hafi verið á mismunandi þroskastigi. Stór hluti þeirra hafi verið kvenkyns, en þær plöntur gefi meiri uppskeru en karlkyns plöntur. Búið hafi verið að fjarlægja neðstu blaðstilkana af sumum þeirra til að örva vöxt og hafi þær plöntur sem lengst voru komnar í vexti átt eftir um það bil einn mánuð við bestu skilyrði til að ná fullnaðarþroska með hámarksuppskeru. Á hinn bóginn sé af myndum ekki unnt að meta kyn margra annarra plantna en ætla megi að allt að þrír mánuðir hefðu þurft að líða áður en sumar þeirra næðu fullnaðarþroska. Einnig kemur fram í matagerðinni að unnt hefði verið að nýta til fíkniefnaframleiðslu alla hluta plantnanna þegar á því þroskastigi sem þær voru við upptöku. Þá telur matsmaður að ætla megi að 204 fullvaxta kannabisplöntur geti gefið af sér frá um 12 kg af marihuana og 204 g af hassolíu, miðað við 60% tetrahydrocannabinols, THC.

Brot ákærða eru réttilega heimfærð til refsiákvæða. Brot gegn ákvæðum laga nr. 65/1974 um ávana- og fíkniefni geta varðað allt að 6 ára fangelsi, sbr. 5. gr. laganna, en brot gegn vopnalögum nr. 16/1998 allt að fjögurra ára fangelsi, sbr. 1. mgr. 36. gr. þeirra laga. Við ákvörðun refsingar ákærða er einkum litið til þess að fíkniefnalagabrot hans var vel skipulagt og fól í sér framleiðslu fíkniefna. Þurfti ákærði að koma sér upp sérútbúnu húsnæði og leggja mikla vinnu í ræktun þeirra plantna sem um ræðir, en ræktunin var umfangsmikil og vel á veg komin. Á hinn bóginn verður að hafa í huga að ákærða er einungis gefin að sök varsla fíkniefna og ræktun plantna án þess að það hafi verið í sölu- og dreifingarskyni. Einnig játaði ákærði brotin greiðlega.

Ákærði gekkst undir sektargerð lögreglustjóra 4. maí 2009 vegna brota á umferðarlögum. Brot þau sem hann er nú sakfelldur voru framin áður en hann gekkst undir þau viðurlög. Því ber að tiltaka refsingu ákærða samkvæmt 77. gr. og 78. gr. almennra hegningarlaga nr. 19/1940. Verður refsing hans ákveðin fangelsi í 8 mánuði, en að öllu virtu þykja ekki efni til að skilorðsbinda refsingu hans.

Ákvæði héraðsdóms um upptöku og sakarkostnað skulu vera óröskuð.

Ákærði verður dæmdur til að greiða allan áfrýjunarkostnað málsins, þar með talin málsvarnarlaun skipaðs verjanda síns sem ákveðin verða að meðtöldum virðisaukaskatti eins og nánar greinir í dómsorði.

Dómsorð:

Ákærði, H-kk-nf M-kk-nf, sæti fangelsi í 8 mánuði.

Ákvæði héraðsdóms um upptöku og sakarkostnað skulu vera óröskuð.

Ákærði greiði allan áfrýjunarkostnað málsins 250.406 krónur, þar með talin málsvarnarlaun skipaðs verjanda síns fyrir Hæstarétti, V-kk-ef H. V-kk-ef hæstaréttarlögmanns, 225.900 krónur.